་ཤར་ཙོང་ཁའི་ཡུལ་དུ་སྐུ་འཁྲུངས། དགུང་ལོ་བཅུ་དགུའི་ཐོག་
དབུས་སུ་ཕེབས། ལྷ་ས་ནས་བླ་མ་ཞང་ལས་ཆོས་ཅི་རིགས་གསན་པ་སོགས་
དང་། ཆོས་རྗེ་བླ་མ་དམ་པའི་སྐུ་ཚེའི་སྨད་ཙམ། ལྷ་སར་བྱོན་སྐབས་ཆོས་
འབྲེལ་ཡང་གསན། དེ་ནས་གསང་ཕུ་བརྒྱུད་ནས། རིམ་པས་ས་སྐྱར་བྱོན་
ཏེ། རེ་མདའ་བ་གཞོན་ནུ་བློ་གྲོས་ལས། དབུ་མའི་སྐོར་སོགས་མཚན་ཉིད་
ཀྱི་ཆོས་རྣམས་གསན་ཏེ། གྲྭ་བསྐོར་ཡང་མཛད་པས་མཁས་པའི་སྙན་གྲགས་
ཐོབ། ཞ་ལུར་བྱོན་ཏེ། ཀུན་མཁྱེན་བུ་སྟོན་རིན་པོ་ཆེའི་ཐུགས་སྲས་སྒྲ་ཚད་
པ་རིན་ཆེན་རྣམ་རྒྱལ་གཙོས། བུ་སྟོན་རིན་པོ་ཆེའི་སློབ་མ་འགའ་ལས། བདེ་
མཆོག་དང་། གསང་འདུས། འཇིགས་བྱེད་སོགས། རྒྱུད་སྡེའི་ཆོས་སྐོར་རྣམས་

གསན།
དེས་ན་རྗེ་རིན་པོ་ཆེ། ཁོང་གི་ལུགས་ལ་མཚན་ཉིད་ས་ལུགས་
དང་། སྔགས་བུ་ལུགས་ལྟར་མཛད་རྒྱུར་ཡང་གསུངས། དེ་ནས་དབུས་སུ་
ཕེབས་ནས། བཀའ་བསྟན་གྱི་གཞུང་། རྒྱ་སྐད་ཅན་བཅོ་ལྔ་དབུ་བཙུགས་ཏེ། ཟླ་
བ་གཅིག་རིང་ཆོས་འཁོར་མཛད་པ་སོགས། མཁས་པའི་རྩལ་བཏོན། དགེ་
བའི་བཤེས་གཉེན་ཆེན་པོ་བྱ་ཡུལ་བ་སོགས་ལས། བཀའ་གདམས་ཀྱི་ཆོས་
སྐོར་ཐམས་ཅད་གསན། འཕགས་ཡུལ་དུ་བྱོན་རྩིས་ཀྱིས། ལྷོ་བྲག་དུ་ཕེབས་
པ་ན། ལྷོ་བྲག་གྲུབ་ཆེན་ལས་ཀྱི་རྡོ་རྗེ་མཇལ་ཏེ། དེའི་མདུན་ནས། བཀའ་
བརྒྱུད་པའི་ཕྱག་ཆེན་སྐོར་སོགས་ཟབ་ཆོས་ཡོངས་རྫོགས་གསན་པ་ན། བཀའ་
ཕྱག་ཆུ་བོ་གཉིས་འདྲེས་སུ་གྱུར་པར་གསུངས། དེ་ནས་ཚུར་བྱོན། རིམ་པས་
ལྷ་སར་སྨོན་ལམ་ཆེན་མོ་བཙུགས་ཏེ། སྐུ་བསོད་ཀྱང་རྒྱས། སྐུ་ཚེའི་སྨད་ཙམ་
ནས། དགའ་ལྡན་དུ་སྒྲུབ་པ་གནང་། ཉམས་རྟོགས་ཀྱི་རྩལ་རྫོགས། སློབ་མའི་
གཙོ་བོ་རྒྱལ་མཁས་གཉིས་བྱུང་སྟེ། རྗེ་ཡབ་སྲས་གསུམ་ཞེས་པའི་མཚན་ཡང་
བྱུང་། འབྲོག་དགའ་ལྡན་རྣམ་པར་རྒྱལ་བའི་དགོན་པ་ཕྱག་བཏབ། འཇམ་
དབྱངས་ཆོས་རྗེ་བཀྲ་ཤིས་དཔའ་ལྡན་དང་བྱམས་ཆོས་རྗེ་གཉིས་ནས་
ཀྱང་། ལྷ་སར་སེ་ར་དང་འབྲས་སྤུངས་གཉིས་ཕྱག་བཏབ། རྗེ་དགེ་འདུན་
གྲུབ་པས། གཞིས་རྩེར་བཀྲ་ཤིས་ལྷུན་པོ་ཕྱག་བཏབ་པ་སོགས། རྗེ་རིན་པོ་ཆེའི་
དངོས་སློབ་དང་། སློབ་རྒྱུད་རྣམས་ཀྱིས། ཤར་ནུབ་ཀྱི་རྒྱ་མཚོའི་བར་དུ། རི་བོ་

དགེ་ལྡན་པའི་བསྟན་པ་དར་རྒྱས་སུ་མཛད་པ་ནི། མཐོང་ཐོས་ལྟར་རོ། །
རྗེ་རིན་པོ་ཆེའི་སྐུ་ཚེའི་སྨད་ཙམ་དུ་དགའ་ལྡན་ནས། ངོར་ཆེན་
ཀུན་དགའ་བཟང་པོའི་སྐུ་ཚེའི་སྟོད་ཙམ་ན། མཇལ་འཕྲད་དང་། གསུང་མོལ་
བྱུང་བའི་ལོ་རྒྱུས་དང་། རོང་སྟོན་ཆེན་པོ་དང་ཡང་མཇལ་འཕྲད་གསུང་མོལ་
གནང་ཙམ་དང་། རྒྱལ་མཁས་གཉིས་དང་སྐུ་དུས་མཉམ་པ་ཙམ་འདྲ། དེ་དག་
ནི་དེང་སང་བོད་ཀྱི་ཆོས་ལུགས་ཆེན་པོ་བཞི་ཞེས་གྲགས་པ་ལྟར་གྱི་ལོ་རྒྱུས་
རགས་བསྡུས་ཙམ་མོ། །རི་བོ་དགེ་ལྡན་པའི་བྱུང་ཚུལ་རྒྱས་པ་ནི། རྗེ་རིན་པོ་
ཆེའི་རྣམ་ཐར་དང་། བླ་མ་སོ་སོའི་རྣམ་ཐར་ཆོས་འབྱུང་སོགས་གཟིགས་པར་
མཛོད།
ཞར་བྱུང་ཐོར་བུའི་སྐོར།
གསུམ་པ། ཞར་བྱུང་ཐོར་བུའི་སྐོར། གཞན་ཡང་རྒྱལ་པོ་དར་མས་བསྟན་
པ་བསྣུབས་ཏེ། གཙོ་བོ་གསང་སྔགས་ཀྱི་ཆོས་དཔེ་དང་། འཕགས་ཡུལ་
གྱི་པཎྜིཏ་རྣམས་ཕར་བརྫངས། ལོ་ཙཱ་བའི་སྒྱུར་གྲྭ་བཤིགས། འཕགས་ཡུལ་
དང་། བོད་ཀྱི་ཆོས་ཀྱི་འབྲེལ་བཅད་པ་ནས། རྗེས་སུ་བསྟན་པ་ཉམས་གསོ་
བྱུང་བ་ན། འཕགས་ཡུལ་ནས་ཆོས་སྦྱངས་ཤིང་། སྒྲ་སྒྱུར་གྱི་ལོ་ཙཱ་བ་ཆེན་
པོ། སྟོད་མངའ་རིས་སུ་ཐོག་མར་བྱོན་པའི་རིན་ཆེན་བཟང་པོ་དང་། གཙང་
དུ་བྱོན་པའི་འབྲོག་མི་ལོ་ཙཱ་བ་ཤཱཀྱ་ཡེ་ཤེས། དེའི་རྗེས་ཙམ་དུ་དབུས་སུ་

བྱོན་པའི་རྔོག་ལོ་ཙཱ་བ་བློ་ལྡན་ཤེས་རབ་གསུམ། བསྟན་པ་ཕྱི་དར་གྱི་སྐབས་
སུ་བོད་ལ་ཤིན་ཏུ་བཀའ་དྲིན་ཆེ་ཤོས་ལྟ་བུར་འདུག དེ་ཡང་། རྔོག་ལོའི་ཞལ་
ནས། བཻ་རོ་ཙ་ན་ནམ་མཁའི་མཐའ་དང་མཉམ། ཀ་ཅོག་གཉིས་ནི་ཉི་ཟླ་ཟུངས་
གཅིག་ཡིན། །རིན་ཆེན་བཟང་པོ་ཐོ་རངས་སྐར་རྗེས་ཙམ། །ཁོ་བོའི་བློ་ནི་སྲིན་
བུ་མེ་ཁྱེར་མཚུངས། །ཞེས་པ་ལྟར་རོ། །
དེས་ན་བསྟན་པ་ཕྱི་དར་གྱི་སྐབས་སུ་ལོ་ཙཱ་བ་ཐོག་མར་བྱོན་པའི་
ལོ་ཆེན་རིན་ཆེན་བཟང་པོ་དང་། འབྲོག་མི་ལོ་ཙཱ་བ་ཤཱཀྱ་ཡེ་ཤེས་གཉིས་ཀྱི་
རྗེས་སུ། རིམ་པས་ལོ་ཆུང་ལེགས་པའི་ཤེས་རབ་དང་། ནགས་ཚོ་ལོ་ཙཱ་བ་
ཚུལ་ཁྲིམས་རྒྱལ་བ་སོགས་དང་། པུ་ཧྲིང་ལོ་ཙཱ་བ། མར་པ་ལོ་ཙཱ་བ། འགོས་
ལོ་ཙཱ་བ། འཁྱིན་ལོ་ཙཱ་བ། མལ་ལོ་ཙཱ་བ། རྔོག་ལོ་ཙཱ་བ་བློ་ལྡན་ཤེས་རབ། པ་
ཚབ་ལོ་ཙཱ་བ་ཉི་མ་གྲགས་པ། གཉེན་ལོ་དར་མ་གྲགས། གློ་བོ་ལོ་ཙཱ་བ་ཤེས་
རབ་སེངྒེ་། སྟག་ཚང་ལོ་ཙཱ་བ་སོགས། མདོར་ན་གསར་མའི་ལོ་ཙཱ་བ་ལ་
བདུན་ཅུ་ལྷག་བྱོན་པར་གྲགས་ཤིང་། འཕགས་ཡུལ་གྱི་པཎྜིཏ་བོད་དུ་བྱོན་
པའང་། བཀའ་དྲིན་ཆེ་ཤོས་ནི། ཇོ་བོ་རྗེ་དཔལ་ལྡན་ཨ་ཏི་ཤ་དང་། གཞན་དེ་
འོག་གི་བཀའ་དྲིན་ཆེ་ཤོས་ནི། རྗེ་ག་ཡ་དྷ་ར་དང་། ཁ་ཆེའི་པཎྜིཏ་ཤཱཀྱ་ཤྲཱི་
བྷ་དྲ་སོགས་དང་། འཕགས་ཡུལ་གྱི་པཎྜིཏ་བོད་དུ་རྗེས་མ་བྱོན་པ་ནི། པཎྜིཏ་
ནགས་ཀྱི་རིན་ཆེན་ཡིན་པ་སྟེ། འདི་དང་རོང་སྟོན་ཆེན་པོ་གཉིས་མཇལ་
འཕྲད་ཀྱི་ལོ་རྒྱུས་དང་། པཎ་ཆེན་ཤཱཀྱ་མཆོག་ལྡན་གྱིས་སྒྲ་རིག་པ་གསན་

པར་གསུང་།
དུས་ཚོད་དེའི་སྔོན་ཙམ་ནས་འཕགས་ཡུལ་གྱི་ཆོས་གཞི་
དང་། བསྟན་པ་རིམ་པས་ཉམས་ཆག་ཏུ་ཤོར་བ་ན། འཕགས་ཡུལ་གྱི་པཎྜིཏ་
བོད་དུ་བྱོན་རྒྱུ་མེད་པ་དང་། བོད་ཀྱི་སློབ་གཉེར་བ། འཕགས་ཡུལ་དུ་འགྲོ་
རྒྱུའི་སྤྲོས་པའང་རྒྱུན་ཆད་པ་སྟེ། དཔེར་ན་ལོ་དྲུག་བརྒྱ་ཙམ་གྱི་སྔོན། རྒོད་
ཚང་བ་མགོན་པོ་རྡོ་རྗེ། འཕགས་ཡུལ་དང་། ནུབ་ཕྱོགས་ཨོ་རྒྱན་གྱི་ཡུལ་ཚུན་
གནས་སྐོར་བྱོན་པའི་ལམ་ཡིག་དང་། ཆག་ལོ་ཆོས་རྗེ་དཔལ། གནས་སྐོར་
བྱོན་པའི་དུས་སུ། འཕགས་ཡུལ་རྡོ་རྗེ་གདན་གྱི་ཉེ་འཁོར་ཐམས་ཅད་ནགས་
ཚལ་དུ་གྱུར་པ་དང་། དུ་རུ་ཁའི་དམག་གིས་འཇིགས་པས། གནྡྷོ་ལའི་སྒོ་སོ་
ཕག་རྩིག་ཡོད་པ་སོགས་དང་། བི་ཀཱ་མ་ཤཱི་ལའི་དགོན་པ་གར་ལོག་དམག་
གིས་གཏོར་ཏེ། རྩིག་པའི་ས་རྡོ་དང་བཅས་ཆུ་བོ་གངྒཱའི་ནང་དུ་དབྱུངས་
ཏེ། རྗེས་ཤུལ་ཙམ་ཡང་མི་འདུག་ཅེས་པའི་ལམ་ཡིག་ལྟར་རོ། །
གཞན་ཡང་བོད་དུ་བར་སྐབས་སུ། དར་རྒྱས་ཆེ་བའི་ཆོས་ལུགས་
ཀྱང་ཁ་ཤས་ཀྱི་གཙོ་བོ། གངས་ལྗོངས་ཀྱི་རིག་པའི་འབྱུང་གནས་ཞེས་གྲགས་
པའི་དབུས་སུ་སྐྱིད་ཆུའི་ལྷོའི་གསང་ཕུའི་གདན་ས་ནི། ཇོ་བོ་རྗེ་དཔལ་ལྡན་
ཨ་ཏི་ཤའི་དངོས་སློབ་འཇམ་དབྱངས་ཀྱི་རྣམ་འཕྲུལ། རྔོག་ལེགས་པའི་ཤེས་
རབ་ཀྱིས། ཆུ་མོར་གླང་གི་ལོར། ས་སྐྱ་དང་དུས་མཉམ་པར་ཕྱག་བཏབ། ཁོང་
གི་སྐུའི་དབོན་པོ་རྔོག་བློ་ལྡན་ཤེས་རབ། དགུང་ལོ་བཅུ་བདུན་ཐོག་འཕགས་

ཡུལ་དུ་བྱོན། པཎ་གྲུབ་མང་པོ་བསྟེན་ཏེ་ལོ་བཅུ་བདུན་བཞུགས། གཙོ་བོ་
ཤེར་ཕྱིན་སོགས་མཚན་ཉིད་ཀྱི་ཆོས་སྐོར་རྣམས་གསན། ཚུར་བྱོན་ནས་
གསང་ཕུའི་གདན་སར་ལོ་བཅུ་བདུན་རིང་ཆོས་འཁོར་བསྐོར་བས། དབུས་
གཙང་ཁམས་གསུམ་ནས་སློབ་མ་འདུས། བླ་མ་ས་སྐྱ་པ་ཆེན་པོས་ཀྱང་སྐུ་
ཆུང་ངུའི་སྐབས། ཤེར་ཕྱིན་ཉི་སྣང་སོགས་གསན། རྔོག་ལོའི་སློབ་མའི་གཙོ་
བོ་གདན་ས་འཛིན་པ། ཕྱ་པ་ཆོས་ཀྱི་སེངྒེ་ལ། སློབ་དཔོན་བསོད་ནམས་རྩེ་
མོས་ལོ་བཅུ་གསུམ་བསྟེན། ཕྱ་པ་ཆེན་པོའི་སློབ་མ་སེང་ཆེན་བརྒྱད་ཅེས་
གྲགས་པ་ལས། འུ་ཡུག་པ་རིགས་པའི་སེངྒེ་ནི། ཆོས་རྗེ་ས་པཎ་གྱི་སློབ་མའི་
གཙོ་བོར་གྱུར། རྗེས་སུའང་། ཀུན་མཁྱེན་རོང་སྟོན་ཆེན་པོ་དང་། རྒྱལ་མཁས་
གཉིས། ཀུན་མཁྱེན་ཀློང་ཆེན་རབ་འབྱམས་སོགས་ཀྱང་། གསང་ཕུའི་བཤད་
གྲྭ་ནས་ཐོན་པར་གསུངས། དེང་སང་ནི་གཙོ་བོར་ས་དགེ་གཉིས་ལ་ཐིམ་པར་
གྱུར་ཏོ། །
ཡང་ཤངས་པ་བཀའ་བརྒྱུད་ཅེས་སུ་གྲགས་པ། གྲུབ་ཆེན་ཁྱུང་པོ་
རྣལ་འབྱོར་ཞེས་པ་ཁོང་འཕགས་ཡུལ་དུ་བྱོན་ཏེ། རྣལ་འབྱོར་ཕོ་མོ་བརྒྱ་
དང་ལྔ་བཅུ་བསྟེན་པར་གསུངས། བོད་དུ་ཚུར་བྱོན་ཏེ། ནམ་མཁར་སྐྱིལ་
སྐྲུང་གིས་བཞུགས་ནས། མང་ཚོགས་ལ་ཆོས་བསྟན་པ་སོགས། རྫུ་འཕྲུལ་
གྱི་སྤྱོད་པ་འདྲ་མིན་སྟོན་པའི་བླ་མ་གྲུབ་ཐོབ་གཅིག་ལ། འགྲོ་དོན་གྱི་ཕྲིན་
ལས་རྒྱ་ཆེན་པོ་ཅན་ཞིག་བྱོན། དེང་སང་ནི་བཀའ་བརྒྱུད་ཕྱོགས་ལ། བརྒྱུད་

པ་མ་ཆད་པར་ཡོད་འདུག། འདི་ལ་བཀའ་བརྒྱུད་ཟེར་ཡང་མར་པ་བཀའ་
བརྒྱུད་ནི་མིན། ཡང་ཕ་དམ་པ་རྒྱ་གར་དང་། མ་གཅིག་ལབ་སྒྲོན་གྱི་བཀའ་
སྲོལ། མདོ་ཤེས་རབ་ཀྱི་ཕ་རོལ་ཏུ་ཕྱིན་པའི་ཟབ་དོན། སྡུག་བསྔལ་ཞི་བྱེད་ཀྱི་
གཅོད་ཡུལ་ཞེས། སྔོན་བར་སྐབས་སུ་དེའི་ཉམས་ལེན་དང་། བརྟུལ་ཞུགས་ཀྱི་
སྤྱོད་པ་སྐྱོང་བའི་བཀའ་སྲོལ་རྒྱ་ཆེན་བྱུང་ཡང་། ཕྱིས་སུ་ཀཾ་ཚང་བཀའ་བརྒྱུད་
ཀྱི་ཕྱོགས་ཁ་ཤས་སུ་ཅུང་ཟད་ལས། གཞན་ལ་ཚད་ལྡན་འདྲ་མི་མངོན་པར་
གྱུར། ཤངས་པ་བཀའ་བརྒྱུད་དང་། འདི་དག་གི་ཆོས་ཚན་གྱི་ཁྲིད་ལུང་གི་
རྒྱུན་ནི། ཅི་རིགས་གདམས་ངག་མཛོད་དུའང་བཞུགས་སོ། །
དེ་ལྟར་རྒྱ་བོད་ཀྱི་བསྟན་པའི་བྱུང་ཚུལ་ཆ་ཚང་མིན་པ་འདི་
ནི། རྒན་ཁོག་རང་གིས་མཐོང་ཐོས་སྣ་ཚོགས་བྲིས་པ་ཙམ་ལས། མཁས་པས་
དཔྱད་བཟོད་ཕེར་བའི་ཚད་ལྡན་ནི་མིན་པར་བརྟེན་བཟོད་གསོལ་ཞུ་རྒྱུ་
ལགས་སོ། །
གཉིས་པ། ཆོས་དེ་བྱུང་བའི་ཕན་ཡོན།
གཉིས་པ། ཆོས་དེའི་ཕན་ཡོན་ནི། མདོ་ལས། ཆོས་ཀྱི་དམ་པ་སྐྱེ་དགུ་རྣམས་ལ་
ཞི་བྱེད་པ། །ཞེས་དང་། ཞི་བ་ལྷས། འགྲོ་བའི་སྡུག་བསྔལ་སྨན་གཅིག་པུ། །བདེ་
བ་ཐམས་ཅད་འབྱུང་བའི་གནས། །ཞེས་གསུངས་པ་ལྟར། དམ་པའི་ཆོས་བྱུང་
ཞིང་དེ་ཉིད་ལ་འཆད་ཉན་དང་། སྒྲུབ་པ་ཉམས་ལེན་ཇི་ཙམ་བྱུང་བ། དེ་

ཙམ་གྱིས་དེའི་ས་ཕྱོགས་དང་། ཡུལ་ཕྱོགས་རྒྱལ་ཁམས་བཅས་སུ། ནད་མུག་
འཁྲུག་རྩོད་སོགས། བཀྲ་མི་ཤིས་པ་ཐམས་ཅད་ཉེ་བར་ཞི་ཞིང་། ཚེ་བསོད་
དཔལ་འབྱོར་དང་། དབང་ཐང་སྙན་གྲགས་ཐམས་ཅད། ཕུན་སུམ་ཚོགས་
པར་འབྱུང་བ་དང་། དེ་ལྟ་བུའི་ལུང་གི་ཆོས་ཚིགས་སུ་བཅད་པ་རེ་རེ་ཙམ་
ལའང་། སྙིགས་མའི་དུས་འདིར་འཆད་ཉན་བྱུང་ན། སྟོང་གསུམ་གསེར་གྱིས་
བསྐངས་ཏེ། ཕྱོགས་བཅུའི་རྒྱལ་བ་རྣམས་ལ་ཕུལ་བའི་བསོད་ནམས་ལས་
ལྷག་པར་གསུངས་པ་དང་། རྟོགས་པའི་ཆོས། སངས་རྒྱས་དང་། དཀོན་མཆོག་
གསུམ་གྱི་མཚན་ཙམ་རྣ་བར་ཐོས་པའམ། སྐུ་གཟུགས་ཀྱི་རྟེན་དང་། མ་ཎི་
སོགས་གསུང་རབ་ཀྱི་རྟེན། ཡི་གེ་བྲིས་པ་སོགས་མཐོང་སྟེ། དད་པ་ཙམ་སྐྱེ་
ནའང་མཐར་འཁོར་བ་ལས་གྲོལ་བར་གསུངས་པ་དང་། དཀོན་མཆོག་གསུམ་
གྱི་ཡོན་ཏན་ལ་དད་ནས། སྐྱབས་སྡོམ་ཙམ་ལེན་ནུས་ནའང་མྱུར་དུ་འཁོར་བ་
ལས་གྲོལ་བའི་ཐར་བའི་ས་བོན་ཐེབས་པར་གསུངས་པ་དང་། སངས་རྒྱས་ཀྱི་
ཡོན་ཏན་ལ་དད་ནས། མ་འོངས་པར་སངས་རྒྱས་ཐོབ་པར་འདོད་པའི་ཀུན་
རྫོབ་ཏུ་སྨོན་སེམས་ཙམ་བསྐྱེད་པས་ཀྱང་། སངས་རྒྱས་ཀྱི་ས་བོན་ཐེབས་པ་
དང་། གསོས་ནས། རིང་པོ་མ་ཐོག་པར་མངོན་པར་རྫོགས་པར་འཚང་རྒྱ་བར་
འགྱུར་བར་གསུངས་པ་སོགས་མཐའ་ཡས་ཤིང་། མདོར་ན་ཆོས་འཆད་ཉན་
དང་། སྒོམ་སྒྲུབ་ཀྱིས། འཁོར་བའི་ཁྱབ་པ་འདུ་བྱེད་ཀྱི་སྡུག་བསྔལ། འགྱུར་
བའི་སྡུག་བསྔལ། སྡུག་བསྔལ་གྱི་སྡུག་བསྔལ་གསུམ་མམ། སྤྱིར་སྐྱེ་བ། ན་

བ། འཆི་བ་ཡི་སྡུག་བསྔལ། བྱེ་བྲག་དམྱལ་བ། ཡི་དྭགས། དུད་འགྲོ་སྟེ། ངན་
སོང་གསུམ། མི་དང་། ལྷ་དང་། ལྷ་མ་ཡིན་ཏེ། མཐོ་རིས་གསུམ།
མདོར་ན་ཁམས་གསུམ། རིགས་དྲུག སྐྱེ་གནས་བཞི། སྤྱི་དང་བྱེ་
བྲག་གི་སྡུག་བསྔལ་ཅི་རིགས་ལས་ཐར་ཞིང་། གནས་སྐབས་སུ་ལྷ་དང་མིའི་
རྟེན་ཐོབ་སྟེ། ཚེ་རིང་བ་དང་། ནད་མེད་པ་སོགས་ཏེ་ཟག་བཅས་ཀྱི་འདོད་
ཡོན་ལ་སྤྱོད་པའམ། མཐར་ཐུག་ངེས་འབྱུང་གི་སེམས་བསྐྱེད་དེ། ལས་ཉོན་
སྤངས་པའི་ཉན་རང་སོགས། ཐར་པ་མྱ་ངན་ལས་འདས་པའི་ཟག་མེད་ཀྱི་
བདེ་བ་ལ་སྤྱོད་ནུས་པ་ཙམ་མམ། ཡང་ན་གཞན་དོན་དུ་སངས་རྒྱས་ཐོབ་
འདོད་ཀྱིས་བྱང་ཆུབ་མཆོག་ཏུ་སེམས་བསྐྱེད་དེ། ཉོན་ཤེས་ཀྱི་སྒྲིབ་པ་གཉིས་
ཀ་སྤངས། ས་བཅུ་ལམ་ལྔ་བགྲོད་པ་མཐར་ཕྱིན། སྤངས་རྟོགས་ཡོངས་སུ་
རྫོགས་ཏེ། སྐུ་གསུམ་ཡེ་ཤེས་བཞིའི་རང་བཞིན་དུ་མངོན་པར་རྫོགས་པར་
སངས་རྒྱས། ནམ་མཁའ་མ་ཞིག་འཁོར་བ་མ་སྟོང་གི་བར་ཕྲིན་ལས་རྒྱུན་མི་
འཆད་པར་འགྱུར་བའི་བར་གྱི་ཕན་པ་དང་བདེ་བ་ཐམས་ཅད་ནི། འཇིག་
རྟེན་གྱི་ཁམས་སུ་དམ་པའི་ཆོས་བྱུང་བའི་ཕན་ཡོན་ཡིན་ནོ། །ཞེས་པ་མདོར་
བསྡུས་ཙམ་མོ། །
དེ་ལྟར་ཆོས་འབྱུང་བསྡུས་ཙམ་བརྗོད་པ་ལ། །
ལེགས་ཆ་གང་མཆིས་དམ་པ་རྣམས་ལ་འབུལ། །

ནོར་འཁྲུལ་ཉེས་ཆ་གང་ཡོད་རང་ཉིད་ཀྱི། །
ཐོག་མེད་ནས་བསགས་སྡིག་དང་ལྷན་ཅིག་བཤགས། །
ཞེས་པའང་། འཕགས་ཡུལ་བྱང་ཕྱོགས། ཅཱོན་ཏ་ར་རྫོང་སར་བཤད་གྲྭ་ཆོས་ཀྱི་བློ་གྲོས་ཀྱི་མཁན་
མིང་རྒན་པོ་ཀུན་དགའ་དབང་ཕྱུག་གིས། བོད་རྒྱལ་ལོ། ༢༡༣༡ སྤྱི་ལོ་ ༢༠༠༥ རང་ལོ་གྱ་ལྔའི་
ཐོག ཐེ་ཝན་ནས། སྦྱིན་སློབ་ཚོར་ཆོས་འབྲེལ་ཀྱི་ཞོར་དུ་བྲིས་པར་རབ་བྱུང་བཅུ་བདུན་པའི་ཤིང་
བྱ་ལོའི་ས་ག་ཟླ་བའི་ཚེས་བཅུ་བདུན། སྤྱི་ཟླ་ལྔ་པའི་ཚེས་ཉེར་ལྔ་ལ་གྲུབ་པར་བགྱིས་པའོ།། །།